CELEX: 32018D0662
Language: fi
Date: 2018-04-27 00:00:00
Title: Komission täytäntöönpanopäätös (EU) 2018/662, annettu 27 päivänä huhtikuuta 2018, Euroopan unionin vertailulaboratorion nimeämisestä lintuinfluenssaa ja Newcastlen tautia varten ja neuvoston direktiivin 2005/94/EY liitteen VII muuttamisesta (tiedoksiannettu numerolla C(2018) 2459) (ETA:n kannalta merkityksellinen teksti. )

30.4.2018   
               
               
                  FI
               
               
                  Euroopan unionin virallinen lehti
               
               
                  L 110/134
               
            KOMISSION TÄYTÄNTÖÖNPANOPÄÄTÖS (EU) 2018/662,
      annettu 27 päivänä huhtikuuta 2018,
      Euroopan unionin vertailulaboratorion nimeämisestä lintuinfluenssaa ja Newcastlen tautia varten ja neuvoston direktiivin 2005/94/EY liitteen VII muuttamisesta
      
         
            (tiedoksiannettu numerolla C(2018) 2459)
         
      
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon yhteisön toimenpiteistä Newcastlen taudin torjumiseksi 14 päivänä heinäkuuta 1992 annetun neuvoston direktiivin 92/66/ETY (1) ja erityisesti sen 15 artiklan 1 kohdan,
      ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (2) ja erityisesti sen 63 artiklan 2 kohdan,
      sekä katsoo, että
      
                  (1)
               
               
                  Direktiivissä 92/66/ETY (*1) säädetään torjunnan edellyttämistä vähimmäistoimenpiteistä, joita toteutetaan Newcastlen taudin puhjetessa siipikarjassa, kirjekyyhkysissä ja muissa vankeudessa pidetyissä linnuissa. Kyseisen direktiivin 15 artiklassa säädetään Euroopan unionin vertailulaboratorion nimeämisestä Newcastlen tautia varten kyseisessä artiklassa säädettyjen toimien ja tehtävien suorittamista varten.
               
            
                  (2)
               
               
                  Direktiivissä 2005/94/EY säädetään tietyt ennalta ehkäisevät toimenpiteet, jotka liittyvät lintuinfluenssan valvontaan ja varhaiseen toteamiseen, sekä torjunnan edellyttämät vähimmäistoimenpiteet, joita sovelletaan tapauksiin, joissa lintuinfluenssa esiintyy siipikarjassa tai muissa vankeudessa pidettävissä linnuissa. Kyseisen direktiivin 51 artiklan 1 kohdassa säädetään, että sen liitteessä VII olevassa 1 kohdassa mainittu laboratorio on lintuinfluenssaa käsittelevä Euroopan unionin vertailulaboratorio, joka suorittaa kyseisen liitteen 2 kohdassa luetellut toimet ja tehtävät.
               
            
                  (3)
               
               
                  Yhdistyneen kuningaskunnan annettua Euroopan unionista tehdyn sopimuksen 50 artiklan mukaisen ilmoituksen tällä hetkellä direktiivien 92/66/ETY ja 2005/94/EY mukaisesti nimettyjen vertailulaboratorioiden on lopetettava toimensa ja tehtävänsä kyseisiä kahta tautia käsittelevinä Euroopan unionin vertailulaboratorioina.
               
            
                  (4)
               
               
                  Ottaen huomioon, että lintuinfluenssan ja Newcastlen taudin ilmentymä, diagnostiset tekniikat sekä tarvittava asiantuntemus ja laitteisto ovat hyvin samanlaiset, on aiheellista nimetä yksi yhteinen Euroopan unionin vertailulaboratorio kumpaakin tautia varten.
               
            
                  (5)
               
               
                  Jotta Euroopan unionin vertailulaboratorio lintuinfluenssaa ja Newcastlen tautia varten voisi jatkaa toimintaansa häiriöittä ja jotta vastanimetyllä laboratoriolla olisi riittävästi aikaa päästä uusissa toimissaan ja tehtävissään täyteen toimintavalmiuteen, tässä päätöksessä säädettyjä toimenpiteitä on aiheellista soveltaa 1 päivästä tammikuuta 2019.
               
            
                  (6)
               
               
                  Komissio on tiiviissä yhteistyössä jäsenvaltioiden kanssa toteuttanut menettelyn valitakseen ja nimetäkseen Euroopan unionin vertailulaboratorion lintuinfluenssaa ja Newcastlen tautia varten. Tässä yhteydessä on otettu huomioon laboratorion teknistä ja tieteellistä suorituskykyä koskevat kriteerit sekä sen henkilöstön asiantuntemus.
               
            
                  (7)
               
               
                  Valintamenettely on saatettu päätökseen ja sen tuloksena Istituto Zooprofilattico Sperimentale delle Venezie (IZSVe), Legnaro, Italia, olisi nimettävä Euroopan unionin vertailulaboratorioksi lintuinfluenssaa ja Newcastlen tautia varten määräämättömäksi ajaksi, joka alkaa 1 päivästä tammikuuta 2019.
               
            
                  (8)
               
               
                  Tässä täytäntöönpanopäätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
               
            ON HYVÄKSYNYT TÄMÄN PÄÄTÖKSEN:
      1 artikla
      Nimetään Istituto Zooprofilattico Sperimentale delle Venezie (IZSVe), Legnaro, Italia, Euroopan unionin vertailulaboratorioksi lintuinfluenssaa ja Newcastlen tautia varten.
      2 artikla
      Korvataan direktiivin 2005/94/EY liitteessä VII oleva 1 kohta seuraavasti:
      
         
                     ”1.
                  
                  
                     Euroopan unionin vertailulaboratorio lintuinfluenssaa varten on:
                     Istituto Zooprofilattico Sperimentale delle Venezie (IZSVe), Legnaro, Italia.”
                  
               
      3 artikla
      Tätä päätöstä sovelletaan 1 päivästä tammikuuta 2019.
      4 artikla
      Tämä päätös on osoitettu kaikille jäsenvaltioille.
      
         Tehty Brysselissä 27 päivänä huhtikuuta 2018.
         
            
               Komission puolesta
            
            Vytenis ANDRIUKAITIS
            
               Komission jäsen
            
         
      
      
         (1)  EUVL L 260, 5.9.1992, s. 1.
      
         (2)  EUVL L 10, 14.1.2006, s. 16.
      
         (*1)  Neuvoston direktiiviä 92/66/ETY yhdenmukaistetaan parhaillaan SEUT-sopimuksen ja virallisesta valvonnasta annetun Euroopan parlamentin ja neuvoston asetuksen (EU) 2017/625 (EUVL L 95, 7.4.2017, s. 1) kanssa.